EUR-Lex - 61998O0028 - EL
Avis juridique important
|
61998O0028
Διάταξη του Δικαστηρίου της 21ης Απριλίου 1999.
-
Marc Charreire (C-28/98) και Jean Hirtsmann (C-29/98) κατά Directeur des services fiscaux de la Moselle.
-
Αίτηση για την έκδοση προδικαστικής αποφάσεως: Tribunal de grande instance de Thionville - Γαλλία.
-
Αιτήσεις εκδόσεως προδικαστικής αποφάσεως - Απαράδεκτο.
-
Συνεκδικασθείσες υποθέσεις C-28/98 και C-29/98.
Συλλογή της Νομολογίας του Δικαστηρίου 1999 σελίδα I-01963
Περίληψη
Λέξεις κλειδιά
Προδικαστικά ερωτήματα - Παραδεκτό - Αίτηση η οποία ουδόλως διευκρινίζει το πραγματικό και κανονιστικό πλαίσιο και δεν εκθέτει τους λόγους που δικαιολογούν την παραπομπή στο Δικαστήριο (Συνθήκη ΕΚ, άρθρο 177· Οργανισμός ΕΚ του Δικαστηρίου, άρθρο 20)
Περίληψη
Η ανάγκη να δοθεί ερμηνεία του κοινοτικού δικαίου που να είναι χρήσιμη για το εθνικό δικαστήριο απαιτεί να προσδιορίζει το εθνικό δικαστήριο το πραγματικό και κανονιστικό πλαίσιο εντός του οποίου εντάσσονται τα ερωτήματα που υποβάλλει ή τουλάχιστον να εξηγεί τις πραγματικές καταστάσεις επί των οποίων στηρίζονται τα ερωτήματα αυτά. Συναφώς, τα πληροφοριακά στοιχεία που παρέχονται με τις αποφάσεις περί παραπομπής δεν χρησιμεύουν μόνο στο να επιτρέψουν στο Δικαστήριο να δώσει χρήσιμες απαντήσεις, αλλά και στο να παράσχουν στις κυβερνήσεις των κρατών μελών καθώς και στα λοιπά ενδιαφερόμενα μέρη τη δυνατότητα να υποβάλουν παρατηρήσεις σύμφωνα με το άρθρο 20 του Οργανισμού του Δικαστηρίου. Έργο του Δικαστηρίου είναι να μεριμνά ώστε να διαφυλάσσεται η δυνατότητα αυτή, λαμβανομένου υπόψη του γεγονότος ότι, βάσει της προαναφερθείσας διατάξεως του Οργανισμού του Δικαστηρίου, μόνον οι αποφάσεις περί παραπομπής κοινοποιούνται στα ενδιαφερόμενα μέρη. Κατά συνέπεια, είναι προδήλως απαράδεκτη η αίτηση εθνικού δικαστηρίου στην οποία δεν περιέχεται καμία ένδειξη εκ μέρους του εθνικού δικαστηρίου η οποία να ανταποκρίνεται στις προαναφερθείσες απαιτήσεις ούτε όσον αφορά την πραγματική και νομική κατάσταση των υποθέσεων που ήχθησαν ενώπιόν του ούτε όσον αφορά τους λόγους για τους οποίους θεωρεί αναγκαίο να υποβάλει ερωτήματα στο Δικαστήριο.